CELEX: 32007D0453
Language: sk
Date: 2007-06-29 00:00:00
Title: 2007/453/ES: Rozhodnutie Komisie z  29. júna 2007 , ktorým sa stanovuje štatút členských štátov, tretích krajín alebo ich regiónov podľa rizika BSE [oznámené pod číslom K(2007) 3114] (Text s významom pre EHP)

30.6.2007   
            
            
               SK
            
            
               Úradný vestník Európskej únie
            
            
               L 172/84
            
         
      ROZHODNUTIE KOMISIE
   
   z 29. júna 2007,
   ktorým sa stanovuje štatút členských štátov, tretích krajín alebo ich regiónov podľa rizika BSE
   [oznámené pod číslom K(2007) 3114]
   (Text s významom pre EHP)
   (2007/453/ES)
   KOMISIA EURÓPSKYCH SPOLOČENSTIEV,
   so zreteľom na Zmluvu o založení Európskeho spoločenstva,
   so zreteľom na nariadenie Európskeho parlamentu a Rady (ES) č. 999/2001 z 22. mája 2001, ktorým sa stanovujú pravidlá prevencie, kontroly a eradikácie niektorých prenosných spongiformných encefalopatií (1), a najmä na jeho článok 5 ods. 2,
   keďže:
   
               (1)
            
            
               V nariadení (ES) č. 999/2001 sa stanovujú pravidlá prevencie, kontroly a eradikácie prenosných spongiformných encefalopatií (PSE) u zvierat. Podľa článku 1 daného nariadenia sa toto nariadenie vzťahuje na produkciu a uvádzanie na trh živých zvierat a výrobkov živočíšneho pôvodu. Na tento účel sa má určiť štatút členských štátov, tretích krajín alebo ich regiónov („krajín alebo oblastí“), a to ich zaradením do jednej z troch kategórií podľa rizika bovinnej spongiformnej encefalopatie (BSE), tak ako sa to stanovuje v článku 5 ods. 1 uvedeného nariadenia.
            
         
               (2)
            
            
               Cieľom zaradenia krajín alebo oblastí do kategórií podľa rizika BSE je ustanoviť pre každú kategóriu také pravidlá obchodovania, aby sa zaručila potrebná ochrana zdravia zvierat a ľudí.
            
         
               (3)
            
            
               V prílohe VIII k nariadeniu (ES) č. 999/2001 sa stanovujú pravidlá obchodovania vnútri Spoločenstva a v prílohe IX k uvedenému nariadeniu sa stanovujú pravidlá vzťahujúce sa na dovoz do Spoločenstva. Tieto pravidlá sú založené na pravidlách stanovených v Kódexe zdravia suchozemských zvierat Svetovej organizácie pre zdravie zvierat (OIE).
            
         
               (4)
            
            
               OIE zohráva hlavnú úlohu v kategorizácii krajín a regiónov podľa ich rizika BSE.
            
         
               (5)
            
            
               OIE prijalo na generálnom zasadaní v máji 2007 rezolúciu vzťahujúcu sa na štatút rôznych krajín v súvislosti s BSE. Pokiaľ nie je definitívne uzavretý štatút členských štátov podľa rizika BSE, a pri zohľadnení zosúladených prísnych ochranných opatrení v súvislosti s BSE, ktoré sa uplatňujú v rámci Spoločenstva, členské štáty by mali byť dočasne považované za krajiny s kontrolovaným rizikom BSE.
            
         
               (6)
            
            
               Kým sa navyše čaká na konečné určenie štatútu Nórska a Islandu v súvislosti s rizikom BSE, a pri zohľadnení výsledkov najnovších hodnotení rizika v týchto tretích krajinách, Nórsko a Island by mali byť dočasne považované za krajiny s kontrolovaným rizikom BSE.
            
         
               (7)
            
            
               Na základe článku 23 nariadenia (ES) č. 999/2001 sa prijali prechodné opatrenia na obdobie, ktoré sa končí 1. júla 2007. Tieto opatrenia sa prestanú uplatňovať hneď po dátume prijatia rozhodnutia o zaradení podľa článku 5 uvedeného rozhodnutia. Pred týmto dátumom by sa preto malo rozhodnúť, ako zaradiť krajiny alebo oblasti podľa rizika BSE.
            
         
               (8)
            
            
               Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
            
         PRIJALA TOTO ROZHODNUTIE:
   Článok 1
   Štatút krajín alebo oblastí podľa rizika BSE je stanovený v prílohe.
   Článok 2
   Toto rozhodnutie sa uplatňuje od 1. júla 2007.
   Článok 3
   Toto rozhodnutie je určené členským štátom.
   
      V Bruseli 29. júna 2007
      
         
            Za Komisiu
         
         Markos KYPRIANOU
         
         
            člen Komisie
         
      
   
   
      (1)  Ú. v. ES L 147, 31.5.2001, s. 1. Nariadenie naposledy zmenené a doplnené nariadením (ES) č. 1923/2006 (Ú. v. EÚ L 404, 30.12.2006, s. 1).
   
      PRÍLOHA
      ZOZNAM KRAJÍN ALEBO REGIÓNOV
      A.   Krajiny alebo oblasti so zanedbateľným rizikom BSE
      
                  —
               
               
                  Argentína
               
            
                  —
               
               
                  Austrália
               
            
                  —
               
               
                  Nový Zéland
               
            
                  —
               
               
                  Singapur
               
            
                  —
               
               
                  Uruguaj
               
            B.   Krajiny alebo oblasti s kontrolovaným rizikom BSE
      Členské štáty
      
                  —
               
               
                  Belgicko, Bulharsko, Česká republika, Dánsko, Nemecko, Estónsko, Írsko, Grécko, Španielsko, Francúzsko, Taliansko, Cyprus, Lotyšsko, Litva, Luxembursko, Maďarsko, Malta, Holandsko, Rakúsko, Poľsko, Portugalsko, Rumunsko, Slovinsko, Slovensko, Fínsko, Švédsko, Spojené kráľovstvo
               
            Krajiny EZVO
      
                  —
               
               
                  Island, Nórsko, Švajčiarsko
               
            Tretie krajiny
      
                  —
               
               
                  Brazília
               
            
                  —
               
               
                  Kanada
               
            
                  —
               
               
                  Čile
               
            
                  —
               
               
                  Taiwan
               
            
                  —
               
               
                  Spojené štáty americké
               
            C.   Krajiny alebo oblasti s neurčitým rizikom BSE
      
                  —
               
               
                  Krajiny a regióny, ktoré nie sú v zozname v bodoch A a B tejto prílohy.